# 3.1. Recomendacións de uso

# Orientacións e recomendacións de uso

## Recursos materiais necesarios

Para o desenvolvemento deste REA é preciso contar cos seguintes recursos:

- Recursos dixitais:
  Ordenador ou tablet con conexión a internet, acceso á plataforma eXeLearning e a ferramentas básicas de reprodución e gravación de audio e vídeo, no caso de optar por formatos vídeo-performáticos.
- Recursos físicos:
  Caderno ou soporte equivalente para anotacións, materiais básicos para a posta en escena (atrezzo sinxelo, papel, cartolinas, rotuladores…) e espazos da aula que permitan o traballo cooperativo e a dramatización.

O REA dispón, ademais, dos seguintes materiais propios:

- Material descargable, que recompila nun único documento os textos, guías e recursos necesarios para o seguimento das actividades, facilitando a consulta e o acceso á información por parte do alumnado.
- Diario de aprendizaxe, empregado como ferramenta de reflexión individual e grupal ao longo de todas as fases do REA, que permite rexistrar ideas, emocións, dificultades, avances e valoracións sobre o proceso creativo e de aprendizaxe.

## Proposta de agrupamentos para actividades grupais

- Agrupamentos de 3 ou 4 membros, con posibilidade de adaptación puntual segundo a actividade.
- Preferencia por grupos heteroxéneos, atendendo á diversidade de capacidades e estilos de aprendizaxe.
- Presenza de interdependencia positiva, de modo que o traballo do grupo dependa da colaboración de todas as persoas integrantes.
- Existencia de responsabilidade individual e grupal, claramente definida.
- O profesorado asignará os roles dentro do grupo (guión, interpretación, escenografía, narración, gravación, deseño visual…), garantindo unha participación equilibrada.
- Cada grupo elaborará un sketch teatral ou peza vídeo-performática como produto final do REA.
- A contribución individual de cada alumno/a quedará recollida no diario de aprendizaxe.

## Produtos finais

- Sketch teatral ou peza vídeo-performática colectiva, creada por grupos, inspirada na obra Ícaras, de Carlos Labraña, e desenvolvida segundo as indicacións da fase 4 do REA.
- O sketch deberá reflectir os contidos traballados ao longo da situación de aprendizaxe, especialmente a reflexión sobre a liberdade, a igualdade, o medo e a identidade, así como o uso adecuado e expresivo da lingua galega.
- Como complemento ao produto final, cada alumno/a elaborará o seu diario de aprendizaxe, no que se recolla o proceso persoal e grupal seguido durante o REA.

## Enfoque multinivel do reto

- O REA contempla actividades multinivel ao longo de todas as fases co obxectivo de atender á diversidade do alumnado e aos distintos ritmos, intereses e estilos de aprendizaxe presentes na aula.
- O sketch teatral ou peza vídeo-performática final poderá adoptar estruturas, formatos e niveis de complexidade diferentes, en función do grao de profundidade do traballo realizado, do interese do alumnado e das súas capacidades expresivas. Cada estudante poderá participar no reto asumindo roles diversos e axustados ás súas fortalezas, garantindo así unha implicación real e significativa no proceso de aprendizaxe.

## Avaliación

Os instrumentos de avaliación que presenta o REA son:

- Informe de progreso
- Rúbricas
- Lista de cotexo
- Observación directa

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)