# 3. Guía de uso

# Ícaras: voa sen medo a caer!

O REA segue unha estrutura secuenciada por fases, que é importante ter en conta para a súa correcta implementación na aula. Esta organización permite acompañar progresivamente o alumnado desde a activación de coñecementos previos ata a creación e avaliación dun produto final colectivo, garantindo a coherencia metodolóxica e competencial da proposta.

- Fase 1: Descrición do reto
  Nesta fase preséntase ao alumnado o reto principal do REA, vinculado á lectura facilitada da obra Ícaras, de Carlos Labraña. O reto introdúcese mediante recursos audiovisuais ou lecturas dramatizadas e unha pregunta motivadora que conecta coa experiencia persoal do alumnado. Explícase que o proceso culminará na creación dun sketch teatral (ou peza vídeo-performática) colectiva titulada Ícaras: voar sen medo a caer. Iníciase tamén o diario de aprendizaxe.
- Fase 2: Exploración
  Esta fase está orientada ao traballo cos coñecementos previos do alumnado sobre o xénero teatral, os seus subxéneros e as súas características básicas. A través de actividades guiadas e multinivel, o alumnado activa saberes previos, incorpora vocabulario específico e familiarízase coa linguaxe dramática.
- Fase 3: Conexión
  O alumnado establece conexións entre o texto literario e a súa realidade persoal e social. Analízanse cuestións como os roles de xénero, os micromachismos e a linguaxe discriminatoria, favorecendo unha mirada crítica e coeducativa. Nesta fase cobran especial relevancia as actividades reflexivas e creativas e o uso do diario de aprendizaxe.
- Fase 4: Reto final
  Desenvolvemento do reto principal do REA: a creación cooperativa dun sketch teatral ou peza vídeo-performática inspirada en Ícaras. O alumnado organiza equipos, reparte roles, elabora o guión, ensaia e prepara a posta en escena, aplicando os coñecementos adquiridos sobre o texto teatral, as propiedades textuais e o uso expresivo da lingua galega.
- Fase 5: Conclusión
  Exposición e presentación dos produtos finais, ben no propio grupo-aula ou nun espazo compartido do centro. Complétase o proceso mediante actividades de coavaliación, autoavaliación e reflexión final, que permiten valorar tanto o resultado como o proceso de aprendizaxe vivido.

Este REA permite a súa vinculación con datas significativas do calendario educativo e cultural, especialmente aquelas relacionadas coa lectura, a cultura, a expresión artística e os dereitos da infancia, favorecendo a contextualización das actividades e a súa conexión coa vida do centro e da comunidade educativa.

...

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)